Dnešná podoba plodov jahôd nemá príliš dlhú históriu. Drobné aromatické lesné jahody poznali už naši predkovia z doby kamennej. Pre širokú konzumáciu ich začali pestovať mnísi v neskoršom stredoveku. Jahody boli považované pre svoju výnimočnú chuť za kráľovské ovocie, či za ovocie lásky. Konzumácia mala podporovať chuť na sex. Asi preto sa podávajú so šampanským : ))). Od 19. storočia sa pestujú na našom území.
Najväčším producentom jahôd sú USA, Španielsko, Poľsko, Japonsko, Taliansko, Kórea a Rusko. Jahody môžete kúpiť počas celého roku, avšak plody dozreté v sezóne sa s jahodami v zime nedajú porovnať. Nehovoriac o tom, kedy a ako sú sem dopravené. V Slovenskej republike sú jahody v najlepšej forme počas júna, v južných častiach koncom mája. Sezónne ovocie z lokálnych zdrojov obsahuje najviac Qi a je tým najlepším zdrojom energie, ktorú si môžete dopriať.
Z pohľadu TČM majú jahody chuť sladkú a kyslú. Tropizmus k dráhe obličiek, sleziny a žalúdka. V piatich elementoch zastupuje DREVO, ZEM. Ohnisko stredné, spodné.
Účinky:
- Vyživujú qi
- Zvlhčujú pľúca, zastavujú kašeľ, tíšia smäd,
- Pomáhajú pri suchom kašli a bolestiach v krku, pri chrapote,
- Vypudzujú vietor – Feng,
- Pomáhajú pri poruchách trávenia, posilňujú slezinu, povzbudzujú chuť k jedlu,
- Tvoria fluidá, vyplavujú z tela toxíny,
- Regulujú močenie a funkciu obličiek, vyživujú obličkovú qi,
- Tíšia horúčosť, zmierňujú otravu alkoholom,
- Znižujú pigmentáciu pokožky,
- Sú bohaté na vitamín C
Kontraindikácie: Niektorí jedinci so sklonom k ohňu (horkosti) môžu reagovať alergicky. Tento alergén spôsobujú zrniečka jahody na jej povrchu. Je možné ju kombinovať s mliečnymi výrobkami ako smotana alebo bylinkami (medovka lekárska, máta).
Z pohľadu výživy:
Okrem chuťových predností ukrývajú jahody rozmanitú škálu zdraviu prospešných látok. V obsahu vitamínu C smelo konkurujú citrónu, telu dodávajú aj kyselinu listovú, vitamíny skupiny B, vitamíny E a provitamín A. Z minerálnych látok a stopových prvkov nájdeme v dužine železo, vápnik, mangán a horčík. Jahody posilňujú imunitný systém, znižujú krvný tlak a majú preventívny účinok proti infarktu. Pomáhajú tiež proti únave a nervozite.
Využitie v kuchyni: Čerstvé jahody sa konzumujú ako stolové ovocie alebo s rôznymi ingredienciami, ktoré podčiarknu ich chuť. Preventívnymi partnermi jahôd sú mliečne výrobky – najmä smotana. V tejto oblasti nájdete veľa receptov od šľahačkového pohára až po horúce lievance alebo palacinky, tiež kokteil (shake) z rozmixovaných jahôd, mlieka, tvarohu alebo zmrzliny. Najviac pripravované a nenáročné sú koláče z krehkého cesta alebo bublanina, ďalej sa ponúkajú torty s jahodami zdobiacimi vršok korpusu alebo v podobe krému. K stáliciam slovenskej kuchyne patria aj plnené ovocné knedle posypané tvarohom a poliate rozpusteným maslom. Ten, kto túži po ľahkých a sviežich dezertoch, ocení jahodové tiramisu. V poslednej dobe získavajú na popularite čokoládové fondue (rozpustená horká, mliečna alebo biela čokoláda), do ktorej sa jahody a ďalšie ovocie namáčajú.
Ak si chcete chuť jahôd zachovať na zimu, odporúčam si zavariť "leto do pohára". Recepty už dávno viete. Priaznivci netradičných chutí a kombinácií si môžu vyskúšať jahody s čerstvým kozím syrom, rukolou a balsamikom. Zaujímavým doplnkom jahôd sú bylinky. Mätu na jahodách poznáte hlavne ako ozdobu. Táto aromatická bylinka sa však vie uplatniť aj ako ingrediencia. Nasekanú ju môžete pridať pri príprave koláča, príjemne dochutí studenú jahodovú polievku a skvelo sa vyníma v ovocných šalátoch. Podobnú službu vám urobia bazalka a koriander. Ak ich spojíte s jahodami vznikne salsa ku grilovanému bielemu mäsu.
Vyskúšajte kombinácie pre odvážnych:
- Podávať ich k mäsu napríklad ku carpacciu z hovädzej sviečkovice
- K parmskej šunke
- Pôsobivá je kombinácia s morskými plodmi, ako sú krevety a mušle
Jahodový šalát pre labužníkov so zázvorom
4 osoby
Ingrediencie: 1 medový melón, 250g čerešní, 250g malín, 100g jahôd, 250g broskýň, 50g kandizovaného zázvoru, 100g mandľových lupienkov, 100ml smotany na varenie, 100g kyslej smotany, ¼ KL drene z vanilkového struku, 2 KL medu, 1PL rumu,¼ KL mletého zázvoru, lístky mäty na ozdobenie.
Postup: Olúpaný a jadierok zbavený melón nakrájame na malé kocky. Čerešne, maliny a jahody umyjeme a osušíme. Jahody väčšie kusy rozpolíme a čerešne zbavíme kôstky. Broskyne olúpeme, kôstku vyberieme a dužinu nakrájame na kocky. Kandizovaný zázvor tiež nakrájame ne malé kocky. Ovocie a zázvor premiešame a naaranžujeme do pohárov. Sladkú a kyslú smotanu zmiešame s vanilkou, medom, rumom a mletým zázvorom. Týmto dressingom polejeme ovocný šalát. Ozdobíme lístkami mäty.
Druhý recept využijete pri letnej grilovačke ako dezert.
Jahody na grile s citrónovým likérom
4 porcie
Ingrediencie: 500g rozpolených jahôd bez stopiek, 3 PL likéru grand marniet, nastrúhaná kôra z jedného citróna, 2 PL kryštálového cukru, vanilková zmrzlina. Štvorce hrubšieho alobalu alebo alobalovú misku.
Postup: Polovice jahôd vložíme do zmesi likéru, citrónovej kôry a cukru. Obalíme ich a rozložíme do misky z alobalu. Grilujeme nasledovne: vonku – grilujeme nad miernom vychladnutom uhlí 5 – 10 minút, kým sa dôkladne neprehrejú. V rúre – rúru predhrejeme na 200o C, plynovú na stupeň 6 a pečieme 5 minút, kým sa dôkladne neprehrejú. Jahody by ste do alobalu mali zabaliť 1 hod. vopred a uchovať pri izbovej teplote. Takto sa všetky ingrediencie spoja a prejdú do seba. Grilovaním meníme termitu jahôd z chladných na teplú.
Jahodový koláč s pomarančovým žervé
4 osoby(8 kúskov)
Ingrediencie: 200g hladkej múky, 2 PL krupicového jemného cukru, štipka soli,100g masla, 2 ks vajíčka, 250g syra typu žervé, 2 PL trstinového cukru, 1 pomaranč, 500g jahôd, 6 PL jahodovej marmelády
Postup: 1. Najprv si pripravíme cesto. Múku, cukor, soľ a maslo, ktoré sme si nakrájali na plátky, dáme do kuchynského robota. Necháme ho pracovať, pokiaľ zmes nevyzerá ako hrubá strúhanka. V tejto fáze pridáme jedno vajíčko a trieme pokiaľ sa hmota nezačne spájať. Ak je to potrebné môžeme pridať 2 PL studenej vody.
2.Cesto vyklopíme na pracovnú dosku a ručne premiesime. Zabalíme do potravinárskej fólii a necháme v chladničke 30 min. odpočívať.
3. Pripravíme si formu na koláč o priemere 23 cm. Cesto vyložíme na pomúčenú pracovnú dosku a vyvaľkáme placku silnú 4 mm a asi 4 cm širokú, než je forma na koláč. Formu vyložíme cestom a nožom odrežeme okraje. Na niekoľkých miestach prepichneme vidličkou, prikryjeme papierom na pečenie a zaťažíme fazuľami (to preto aby cesto nevyskočilo).
4. Cesto pečieme v predhriatej rúre na 180O C 20 minút. Potom papier s fazuľami odložíme, rúru znížime na 160oC a pečieme ešte 15 minút. Koláč vyberieme z rúry potrieme rozšľahaným vajíčkom a necháme dopiecť na 2 minúty.
5. Korpus necháme vychladnúť a zatiaľ si pripravíme náplň. Pomaranč dôkladne umyjeme, kôru nastrúhame a šťavu z pomaranča vyžmýkame. Obidve zložky zmiešame s cukrom a žervé do hladkého krému.
6. Krém nanesieme na korpus a poukladáme naň umyté rozpolené jahody. Na záver dáme na korpus jahodovú marmeládu, ktorú sme spojili a zahriali s tromi lyžičkami studenej vody. Touto zmesou potrieme jahody na koláči.
Verím, že receptov na jahodové "dobrotky" máte veľa. Dôležité je poznať svoj konštitučný tip. Ak máte v sebe veľa ohňa môžete si "jahodové dobrotky" dopriať aj častejšie. Treba si však dávať pozor na cukor a mliečne výrobky. Čerstvé ovocie bez prísad a len s bylinkami vám zaručí tú pravú qi pre váš organizmus.
Prajem vám krásny jahodový deň.
Soňa Milová
Poradca pre výživu podľa 5 elementov